۱۴۴۷-۳-۲۶ تاریخ نشر شوی خبرونه کنړ کونړ؛ عمومی رئیس د #زلزله_ځپلو وضعیت له نږدې و ارزاوه جمعه، ۲۶ ربیع الأول ۱۴۴۷ د #افغانی_سرې_میاشتې عمومی رئیس، ښاغلی شیخ الحدیث شهاب‌الدین دلاور، تېر ماښام ناوخته د کونړ ولایت، نورګل ولسوالۍ کې د زلزله ځپلو لپاره له جوړ شوو دوو #پنډغالو لیدنه وکړه او د زیانمنو شوو کورنیو وضعیت یې له نږدې و ارزاوه. ښاغلی دلاور د پنډغالو مسئولینو ته د مؤثرو او بېړنیو اقداماتو په اړه لازمې سپارښتنې وکړې او ټینګار یې وکړ، چې د زیانمنو شوو کورنیو اړتیاوو ته باید ژر او پر وخت رسېدنه وشی. نوموړی وویل: افغانی سره میاشت د ولس د خدمت لپاره یوه خیرپاله ټولنه ده، چې خپل ټول شته امکانات به د هغو زیانمنو وګړو لپاره وکاروی، چې د وروستۍ #زلزلې له امله یې د کورنۍ غړی او کورونه له لاسه ورکړی دی او له دوی څخه به خپلې هېڅ ډول مرستې ونه سپموی. ښاغلی دلاور زیاته کړه: افغانی سره میاشت د خپل بشری رسالت پر بنسټ د تعهد، اخلاص او ایماندارۍ له مخې عمل کوی او تر هغو به د اغېزمنو کورنیو خدمت کوی، څو وضعیت بېرته عادی حالت ته را وګرځی.